નાનપણમાં, અણસમજમાં એલિસબ્રિજને અમે એલિસબ્રિજનો પુલ કહેતા. 1892માં જન્મેલ આ પુલ જૂના અને નવા એમ બે અમદાવાદને જોડતો. વખત જતાં એ ઘરડો થતો ગયો, તોપણ ચાલ્યા વગર ઘણું ચાલ્યો. તેની આંકવામાં આવેલ આવરદા કરતાંય વધારે લાં...બું જીવ્યો. દોડવાને લીધે તે થાકી ગયો હશે, પણ જરાય હાંફતો નહોતો. એટલે પછી એ પુલની છાતી પર વિવેકાનંદ પુલ ઊભો થયો. આ નવો પુલ બાંધવાનો ખર્ચ 18 કરોડ રૂપિયા થયો ને એનું લોકાર્પણ થતાં પહેલાં તે તૂટી ન પડે એ માટે તેનો રૂપિયા પાંચ કરોડનો વીમો, અગમચેતી રૂપે ઉતરાવવામાં આવેલો. એનું કારણ કદાચ એ હશે કે આ નવા પુલનું નામ વિવેકાનંદ પુલ રાખેલું-સ્વામી વિવેકાનંદનું આયુષ્ય કેટલું ટૂંકું હતું!